kardosdrur/scandi-wiki huggingface dataset:
Herluf Winge

Adolf Herluf Winge (født 19. marts 1857 i København, død 10. november 1923 i Hellerup) var en dansk zoolog og viceinspektør ved Zoologisk Museum, Københavns Universitet, i mange år indtil sin død.

Karriere
Winge blev student i København 1874 og tog magisterkonferens i naturhistorie 1881. I 1883 blev han medhjælper ved Zoologisk Museum og 1885 assistent sammesteds; senere viceinspektør.

Forskning
Winge beskæftigede sig i sit arbejde med pattedyrene og fuglene, deres morfologi, anatomi og systematik. 

Kendskabet i Danmark til landets fauna, såvel samtidens som fortidens, blev stærkt øget gennem Winges undersøgelser. Af afhandlinger kan nævnes: Om nogle Smaapattedyr i Danmark (1882); Om Steppehønen i Danmark (1888); Om jordfundne Fugle fra Danmark (1903); Om jordfundne Pattedyr fra Danmark (1904) samt de årlig udkommende beretninger om danske fugle (1890—1906). Til Grønlands fauna har Winge ligeledes leveret vigtige bidrag. En stor artikel var: Danmarks Pattedyr og Fugle i Den danske Stat (Frem). Kort før hans død udkom 1. bind af det store værk: Pattedyrslægten, afsluttet med 3. bind, der udkom efter hans død i 1924.

Flere mindre afhandlinger fokuserede på knoglebygning (osteologi), herunder pattedyrenes tandskifte og kraniets bygning hos visse insektædere. Et eksempel er: Om græske Pattedyr med Bemærkninger om Familierne Soricidæ, Mustelidæ, Muridæ og Myoxidæ (1881). Mange af disse arbejder blev publiceret i Videnskabelige Meddelelser og Meddelelser fra Grønland. 

Winges hovedværk var en bearbejdelse af et stort materiale af pattedyrsknogler, hvoraf mange repræsenterede uddøde arter, og som var fundet af P.W. Lund i brasilianske huler og hjemsendt derfra. Under fællestitlen E Museo Lundii udkom der i tiden 1888—1906 I—II og III bind, 1. halvdel, i stor kvart, af hvilke 2. og 3. bind var skrevet helt af Winge, og ledsaget af 75 tavler, som var tegnet af Winge selv. Dette såvel som andre af Winges arbejder, ikke mindst om Grønlands pattedyr, var præget af en naturopfattelse, der i samtiden af nogle blev kaldt lamarckistisk.

Museumsarbejde
Som museumsmand indlagde Winge sig fortjeneste ved en. grundig ordning, etikettering og opstilling af de talrige indsamlede pattedyr- og fugleknogler på Zoologisk Museum. Winges kendskab til fuglenes og pattedyrenes osteologi var af betydning for bestemmelsen af de righoldige fund af knogler i køkkenmøddinger etc., der var samlet på Det Kgl. Museum for Nordiske Oldsager. Et betydningsfuldt resultat af disse undersøgelser var Winges påvisning af det store husdyrhold (svin, får og okse) hos den yngre stenalders folkeslag.

Kilder 

 

Zoologer fra Danmark
Museumsfolk fra Danmark
Medlemmer af Videnskabernes Selskab
Danskere i 1800-tallet
Danskere i 1900-tallet
Personer fra København
Salmonsens
Kejser af Indien

Kejser/Kejserinde af Indien (Badishah-e-Hind på hindustani) var en titel brugt af den sidste stormogul Bahadur Shah II og efterfølgende af de britiske monarker af Britisk Indien.

Indiens historie
Britiske imperium
Britisk Indien
 

pl:Władcy Indii#Brytyjscy cesarze Indii (1877-1947)
Benjamin Kibebe

Benjamin Kibebe (født 13. august 1981) er en tidligere svensk-etiopisk professionel fodboldspiller, der senest har spillet for FC Midtjylland.

Karriere 
Kibebe kom til Tromsø IL i 2005, efter at han havde spillet fem sæsoner for svenske AIK. Han forlod Tromsø IL til fordel for Aalesunds FK i 2006.

FC Nordsjælland 
Han kom til FC Nordsjælland i 2008 og scorede det første mål i en UEFA Cup-kamp mod den skotske klub Queen of the South FC. Han skiftede i 2010 til FC Luzern i Schweiz på en tre-årig kontrakt. I starten af juni 2012 blev Kibebe løst fra sin kontrakt med Luzern, og kunne skifte på en fri transfer til den danske klub FC Midtjylland på en 1-årig kontrakt.

FC Midtjylland 
I sommeren 2012 lavede Superligaklubben FC Midtjylland en et-årig kontrakt med Kibebe. Han blev dog løst fra sin kontrakt med klubben efter seks måneder, da opholdet i FC Midtjylland ikke levede op til Kibebes forventninger.

Den 22. marts 2013 efter Benjamin var kontraktløs, valgte han at indstille karrieren.

Landshold 
Han har spillet en kamp for det svenske landshold, samt syv aldersbaserede internationale kampe.

Eksterne henvisninger 

  Benjamin Kibebe, all-time Superstats.dk

Referencer 

Sportsfolk fra Etiopien
Fodboldspillere fra Sverige
Fodboldspillere fra FC Nordsjælland
Fodboldspillere fra AIK Fotboll
Fodboldspillere fra Aalesunds FK
Fodboldspillere fra Tromsø IL
Fodboldspillere fra FC Luzern
Fodboldspillere fra FC Midtjylland
Vrinners

Vrinners er en landsby på Djursland med , beliggende på halvøen Mols, 9 kilometer syd for Rønde og 3 kilometer nord for Knebel.

Byen ligger i Region Midtjylland og hører under Syddjurs Kommune. Vrinners er beliggende i Rolsø Sogn.

I Vrinners ligger Vrinners Kirke. Ca. 2,5 kilometer uden for Vrinners ligger Rolsø Kapel.

Skovgårde var oprindeligt  en selvstændig bebyggelse, men er nu en del af landsbyen og kendes nu som  Skovgårdevej der går mod øst fra Vrinners. 
Gårdene Skovgård og Vester Skovgård ses på kortet over Vrinners, Andrup og Skovgårde fra 1875.

Eksterne henvisninger 
 Vrinners Beboerforening

Kilder 

Byer i Syddjurs Kommune
Følle

Følle er en bydel i Rønde, som i 2012 havde et indbyggertal på 257. Dette var det sidste år, hvor Danmarks Statistik opgjorde det selvstændige indbyggertal for Følle. Bydelen udgør dermed den vestlige del af Rønde. To kilometer vest for byen ligger Ugelbølle.

Følle er beliggende i Syddjurs Kommune.

Kilder 

Byer i Syddjurs Kommune
Einstein (rockband)

Einstein var et rockband, som bestod af musikerne Michael Hardinger, Bosse Hall Christensen, Kim Daugaard, Kasper Daugaard samt forsangeren Gorm Bull Sarning. Gruppen udgav i november 2009 singlen "Alhambravej" og gik derefter i opløsning.

Diskografi 
 "Alhambravej" (single, 2009)

Referencer

Eksterne henvisninger 
 

Rockgrupper fra Danmark
Musikgrupper fra 2009
Playboy

Playboy er et amerikansk mandeblad, der indeholder journalistiske artikler, skønlitteratur, erotik og softcore porno. Det udkommer i omkring 3 millioner eksemplarer (2005) i omkring 40 lande; derudover udgives 17 nationale udgaver. 

Månedsmagasinet Playboy blev grundlagt i Chicago i 1953 af Hugh Hefner og er foruden fotografierne af nøgne kvinder, de såkaldte Playmates, blevet kendt for interviews med kendte personer og talrige prisbelønnede artikler. Bladet rummer også korte noveller, ofte af kendte forfattere. Eksempelvis har et par af Ian Flemings James Bond-romaner (fx The Man with the Golden Gun) været trykt i bladet som føljeton over nogle måneder. Politisk er magasinet kendt for at udtrykke liberale holdninger til de fleste emner. 

Bladet havde sin storhedstid fra sidst i 1950'erne til først i 1970'erne. I denne periode var konkurrencen mindre, ligesom den almene seksualmoral var mere restriktiv. Playboy havde held med at kombinere et indhold af høj journalistisk kvalitet, med hvad der i dag opfattes som smagfuld erotik, og endda sælge bladet i et stort oplag. Siden 1970'erne har oplaget været faldende, men på et stabilt leje siden Hefners datter, Christie Hefner, tiltrådte som redaktør i 1982. 

Udgivervirksomheden er siden grundlæggelsen vokset betragteligt, således at Playboy Enterprises Inc. i dag har aktiviteter inden for alle typer af medier, herunder Playboy TV, der også distribueres i Danmark.

Eksterne henvisninger 
 Playboys hjemmeside

Tidsskrifter fra USA
Etableret i 1953
Feldballe

Feldballe er en landsby på Djursland med . Feldballe er beliggende syv kilometer øst for Rønde og 12 kilometer nord for Ebeltoft.

Byen ligger i Region Midtjylland og hører under Syddjurs Kommune. Feldballe er beliggende i Feldballe Sogn.

I byen ligger Feldballe Kirke, Friland, Feldballe Friskole og Feldballe hallen.

Feldballe blev udnævnt til Årets Landsby i Region Midtjylland i 2016.

Kilder 

Byer i Syddjurs Kommune
Stella Artois

Stella Artois er en belgisk undergæret lys lagerøl af pilsnertypen med 5,2% alkohol, der brygges af InBev.

Stella Artois blev brygget første gang i Leuven i 1926 som en juleøl. Den fik navnet Stella Artois efter det latinske ord for stjerne (stella) samt brygmesteren Sebastian Artois' efternavn. 

Selv om Belgien i international sammenhæng bedst er kendt for sine ales, tegner pilsnere som Stella Artois sig for størstedelen af landets forbrug og produktion. Stella Artois eksporteres til ca. 80 lande, herunder Danmark, og er en af verdens mest solgte øl. Den brygges også i andre lande, f.eks. Storbritannien, Tyskland og Australien. Særligt i Storbritannien er Stella Artois populær.

Eksterne henvisninger 

 Stella Artois' hjemmeside 

Ølmærker
Spansk ædelgran

Spansk ædelgran (Abies pinsapo) er et stort, stedsegrønt nåletræ med en vækst, som er kegleformet i ungdommen, men som bliver åben og uregelmæssig senere i livet.

Barken er først olivengrønne, så gulbrune, og senere mørkegrå og spættet. Gamle grene og stammer kan få en bark, som er næsten sort og fint furet. Knopperne er spredtstillede, ægformede og lidt uregelmæssige med violetbrune skæl og lysebrun spids. Nålene sidder tæt og vinkelret udspærrede, jævnt fordelt hele vejen rundt og ud langs skuddet. De er massive og stive med bred, afrundet spids. Farven er grågrøn med to lyse striber på både under- og oversiden.

Blomstringen sker i april-maj. De hanlige blomsterstande er først kugleformede og røde, men efter at de har åbnet sig, får de røde rande. De hunlige blomsterstande (koglerne) sidder mest i toppen af træet. De er oprette, cylindriske og lysegrønne. Hvert kogleskæl bærer to vingede frø.

Rodnettet er kraftigt og godt udviklet.

Højde x bredde og årlig tilvækst: 20 x 9 m (25 x 15 cm/år).

Udbredelse 
Arten er endemisk i de høje dele af bjergene i de spanske, selvstyrende områder Cádiz og Andalusien, først og fremmest i Sierra de las Nieves (provinsen Málaga) og Sierra del Pinar samt Sierra de Grazalema (begge i provinsen Cádiz). Her findes de i 900-1.700 m højde i milde områder med tåge i efterår og forår, rigelig nedbør og kulde i vintertiden og tør, kølig sommervarme. I Danmark ses spansk ædelgran hist og her plantet, f.eks i haver.

Voksested 
Arten er ikke kræsen med hensyn til jordbundsforholdene. I Grazalema findes arten i unge skove på kalkbund og med nordhæld sammen med bl.a. korkeg, laurbærdafne, musetorn, Paeonia broteroi (en art af pæon), portugisisk eg, sevenbom, spansk klokkeskilla, steneg og vild krap

Noter

Kilder/Eksterne henvisninger 
 Alan Mitchell, Træer i nordeuropa, 2. udgave 1994. Gads Forlag. .

Stedsegrønne
Haveplanter
Nåletræer
Tørketålende planter
Ædelgran-slægten
Tørfisk (musikgruppe)

Tørfisk er en dansk musikgruppe - og efter eget udsagn Danmarks ældste boyband - fra Thyborøn i Vestjylland. Gruppen blev dannet i 1981 og består af de fire medlemmer Anker Hviid, Bent Kirk, Egon Kirk og Tommy Thiel Rasmussen. Bent Bro var med til at starte gruppen i 1981 og spillede med indtil sommeren 2023. Fra 1983-1995 var Henning Toft Bro også medlem af gruppen. Han var dog stadig tilknyttet gruppen flere år frem. I 2010 blev han udnævnt til biskop over Aalborg Stift. Gruppen har fået inspiration hos irsk folkemusik, mens teksterne handler om livet i Vestjylland og også ofte om hvordan livet er som fisker.

Gruppen har i tidens løb udgivet 20 album,, . Af store hits kan nævnes "Tørfisk" og ikke mindst "VLTJ", som er skrevet af Henning Toft Bro. Nævnes skal også "Når kutteren kom ind", skrevet af Egon Kirk og "Jeg Kan Ikke Få Armene Ned" og "Lugter Lidt Af Fisk" som er skrevet af den nordjyske musiker Ib Grønbech.

"VLTJ" har med tiden opnået kultstatus og er, som en af de få sange, kendt over det meste af Danmark. Sangen "VLTJ" handler om Vemb-Lemvig-Thyborøn Jernbane.

I 1997 udgav bandet CD'en Sildetur, der indeholder sangen "Ørnen fra Herning". Sangen, der handler om Bjarne Riis' præstation i Tour de France, udkom året efter han vandt touren.

Medlemmer 
 Tommy Thiel Rasmussen – vokal, harmonika, fløjter
 Anker Hviid – bouzouki, fløjte, harmonika, vokal
 Egon Kirk – banjo, mandolin, vokal
 Bent Kirk – bas, vokal

Diskografi 
 1983 Tørfisk
 1985 Stemning
 1987 Vestenviser og knygesang
 1989 Saltet og Tørret
 1990 Gretes Hits – Live
 1991 - alt vådt fra havet..
 1993 Tidens herrer
 1995 Tørfisk's tørreste – og 6 helt friskfangede
 1997 Sildetur
 1999 Tørfisk ti
 2001 Tørfisk tyve
 2003 Hva' ligner det?
 2005 Tretten travere
 2006 Lugter lidt af fisk
 2007 Spræl-levende live... (CD/DVD)
 2009 Den torsk der holder munden lukket – bliver ikke fanget
 2010 De lyse stemmers orkester (CD/DVD)
 2011 Still going strong
 2013 Ikke tilsat søhest
 2015 Uimodståelig
 2017 Vi ligger vandret
 2021 Tørfisk Fyrre

Referencer 

Folkemusikgrupper fra Danmark
Thyborøn
Musikgrupper fra 1981
Nevskij Prospekt

Nevskij Prospekt () er navnet på hovedgaden i Sankt  Petersborg i Rusland. Den er 25 meter bred og fire kilometer lang og strækker sig fra admiralitetet til Aleksandr Nevskij Lavra. Gaden blev planlagt af Peter den Store som starten på en vej til Novgorod og Moskva.

Gaden er en af Ruslands mest kendte gader og er blandt andet kendt for fremragende arkitektur på mange af bygningerne langs vejen, indkøbscentre med godt vareudvalg, gode hoteller og ellers alt hvad en centrumgade har at byde på.

Eksterne henvisninger 

Sankt Petersborg
Veje i Rusland
Conrad Kiesel

Conrad Kiesel (29. november 1846 i Düsseldorf – 28. maj 1921 i Berlin) var en tysk genre- og portrætmaler.

Kiesel studerede i Berlin under Fritz Paulsen og i sin fødeby under Wilhelm Sohn. Hans glat malede, meget sødladne og tomme kvindehoveder (Manuela, Mandolinata osv.) har, kolporterende rundt gennem illustrerede ugeblades gengivelser, vundet stor popularitet ved deres rent formelle skønhed. 

For den tyske kejserinde har han malet kejser Vilhelm II. Uddannet i skulptur under Schaper har Kiesel også udført flere statuetter (Melusine med mere).

Kilder 

 

Malere fra Tyskland
Billedhuggere fra Tyskland
Tyskere i 1800-tallet
Tyskere i 1900-tallet
Personer fra Düsseldorf
Salmonsens
Fritz Paulsen (maler)

Fritz Paulsen (31. maj 1838 i Schwerin – 22. februar 1898 i Berlin) var en tysk maler.

Paulsen har udmærket sig som portrætmaler (Frederik Frans 2. af Mecklenburg) og i glat udpensling udført populære genremalerier (Besøg i børnestuen, Bondefangere 1874, Fæstekontor, Beretning om ballet 1886 etc). I galleriet i Schwerin, hans fødeby, ses flere af hans værker. Han var mecklenburgsk professor.  

Malere fra Tyskland
Tyskere i 1800-tallet
Portrætmalere
Sune Bergström

Karl Sune Detlof Bergström (født 10. januar 1916, død 15. august 2004) var en svensk biokemiker, i 1982 modtog han Nobelprisen i fysiologi eller medicin.

Biokemikere
Nobelprismodtagere i medicin
Kemikere fra Sverige
Nobelprismodtagere fra Sverige
Svensksprogede forfattere fra Sverige
Sejlgård

Sejlgård  er en hovedgård i  Funder Sogn, Silkeborg Kommune. Den  ligger på et moræneplateau oven for Funder Ådalen.
Den var i 1598 en bondegård under Silkeborg Slot; i 1663 blev 3 tdr. hartkorn udlagt til  en hofskrædder Andreas Søbøtker  og den var krongods til 1724 da den blev skødet til etatsråd Jens Jørgensen Seerup, og har siden været på private hænder; et konsortium udstykkede  i 1913 en del af jorden.

Hovedbygningen er en enetages bindingsværksbygning   fra 1723 med saddelkvist og tegltag. Der har været to korte sidefløje, der blev nedrevet i 1920. I bygningen er der et loftsmaleri af Frederik Vermehren, der har opholdt sig på gården.

Eksterne kilder og henvisninger
 J.P. Trap: Danmark, bd. 7 Viborg Amt, femte udgave 1962.

Herregårde i Viborg Amt
Herregårde i Silkeborg Kommune
Alnico

Alnico er et akronym for legeringer der består af aluminium (Al), nikkel (Ni) og cobolt (Co) – deraf navnet: Al-Ni-Co. Udover disse tre stoffer består legeringen af jern, kobber og indimellem titan. Normalt vil der være 8–12% aluminium, 15–26% nikkel, 5–24% cobalt, op til 6% kobber og op til 1% titan; det resterende udgøres af jern.

Da alnico er en ferromagnetisk legering, bruges det til produktion af permanente magneter.

Legeringer
Ferromagnetiske materialer
Fritz Schaper

Hugo Wilhelm Friedrich (Fritz) Schaper (født 31. juli 1841 i Alsleben a. d. Saale, død 29. november 1919 i Berlin) var en tysk billedhugger.

Schaper er udgået fra Berlin-akademiet, studerede 1860—67 under Albert Wolff og var lærer ved akademiet 1875—90. Schapers kunst fortsætter de Rauchske traditioner. I portrætfaget er han dog i mere udpræget grad realisten. 

Schapers måske betydeligste værk, Goethemonumentet (Berlin; med 3 allegoriske skikkelser på fodstykket), falder allerede tidlig i Schapers produktion (udkast 1872, afsløring 1879). Her mødes harmonisk de to sider af Schapers kunstnerfysiognomi: Portrætøren og Lyrikeren. Denne sidste er i øvrigt især kommet til orde i mellemstunderne mellem
de mange store monumentalopgaver, han fik overdraget: 
Bronzestatuerne af Bismarck og Moltke for Köln (1879, 1881), 
Mindesmærkerne for Lessing (1882, Hamburg; siddende skikkelse), *Gauss (Braunschweig), 
Krupp (Essen), 
Luther (1889, Erfurt),
 Liebig (Giessen) 
 Blücher (1893), 
Kejserinde Augusta (1895), 
Den store kurfyrste (1901, Siegesallee, Berlin), 
Storhertug Ludvig IV (Darmstadt), 
Loewe (Kiel), Kejser Vilhelm I (Aachen). 

Af idealplastik kan nævnes: Victoria til Berlins Zeughaus (kolossal marmorfigur) og Hebe og Amor giver Venus' duer at drikke (1886, marmor).

Kilder 
 

Billedhuggere fra Tyskland
Tyskere i 1800-tallet
Tyskere i 1900-tallet
Salmonsens
Johann Wilhelm Schirmer

Johann Wilhelm Schirmer (født 5. september 1807 i Jülich, død 11. september 1863 i Karlsruhe) var en tysk maler og raderer.

Schirmer studerede på Kunstakademiet i Düsseldorf, under Friedrich Wilhelm von Schadow og Karl Friedrich Lessing og blev akademiprofessor 1839. Som lærer fik han her og i Karlsruhe, ved hvis kunstskole han 1853 blev professor og senere direktør, meget stor indflydelse på tysk landskabskunst. Oprindelig landskabsromantiker af den Düsseldorfske art med mod på kraftige, stemningsfulde lys- og farvevirkninger uddannede han sig efterhånden til en udpræget og fremragende stilist. Med fin klassisk følelse og med ihærdige naturstudier som grundlag digtede han landskaber af Poussinsk skønhed og harmoni; hovedværker fra senere tid: bibelske landskaber i 26 kultegninger (1855—56), en cyklus oliemalerier fra Abrahams historie (1859—62), fire billeder om den barmhjertige samaritan (1856—57). Arbejder af Schirmer findes rundt om i tyske museer. Nasjonalgalleriet i Oslo ejer en del arbejder af Schirmer (landskabsakvareller, tegninger og raderinger).

Kilder 

 

Malere fra Tyskland
Landskabsmalere
Raderere
Grafikere fra Tyskland
Tyskere i 1800-tallet
DEIF A/S

DEIF A/S (Dansk Elektro Instrument Fabrik) er en global leverandør af styrings- og instrumenteringsløsninger. Virksomheden har hovedsæde i Danmark og designer, fremstiller og markedsfører styrings- og instrumenteringsløsninger til brug inden for decentral energiproduktion og aktiviteter på marine- og offshoreområdet.

DEIF blev etableret i 1933 af Erling Foss – søn af den kendte entreprenør Alexander Foss – og hans to partnere. Firmaets hovedbeskæftigelse var at håndsamle og montere elektromagnetiske måleinstrumenter.

I dag ejes og ledes DEIF af grundlæggernes søn, Toke Foss. DEIF’s produkter omfatter nu videnintensive forretningsområder som motor- og generatorstyringer, strømtavleinstrumentering, broinstrumentering, styringer inden for vedvarende energi og vindkraftteknologi.

DEIF har datterselskaber i Norge, Tyskland, Storbritannien, Frankrig, Brasilien, Indien, Kina, USA, Korea, Mexico og Singapore.

Kilder 

Energivirksomheder i Danmark
Danske virksomheder etableret i 1933
Matt Striker

Matthew Kaye (født 26. juni 1974) er en amerikansk wrestling-kommentator og pensioneret pro-wrestler bedre kendt under sit ring navn Matt Striker. Han arbejder for tiden ved WWE (World Wrestling Entertaiment) hvor han er kommentator for ECW (Extreme Championship Wrestling) sammen med Todd Grisham.

Eksterne henvisninger 

 

Wrestlere fra USA
Jesper Nielsen

Jesper Nielsen kan henvise til:

 Jesper Kasi Nielsen – dansk erhvervsleder
 Jesper Nielsen (fodbolddommer) – dansk fodbolddommer
 Jesper Nielsen (fodboldspiller)
 Jesper Nielsen (håndboldspiller) – svensk håndboldspiller
 Jesper W. Nielsen – dansk filminstruktør
 Jesper Nielsen (direktør) – dansk erhvervsmand og forhenværende bankdirektør
Skålby

Skålby () er en landsby og kommune beliggende i det sydvestlige Angel på Sliens nordlige bred. I vest grænser Skålby op til Slesvig by. Administrativt hører kommunen under i Slesvig-Flensborg kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Sydangel kommunefællesskab (Amt Südangeln).

Skålby kommune omfatter ved siden af Skålby landsbyerne Fysing (Füsing), Klensby og Moldened (Moldenit) samt bebyggelserne Kalleby (Kahleby), Tolkvad (Tolkwade) og herregården Vinding (Winning). Til kommunen hører også den sydvestlige del af Broholm Skov (Braaholm Skov) og Sli-øen Hestholm, som siden 1976 udgør det ca. 120 ha store naturbeskyttelsesområde Restholm/Slien. I kirkelig henseende hører Skålby under Kalleby Sogn, Klensby, Moldened og Vinding dog under Moldened Sogn. De to sogne lå i Strukstrup Herred og delvis i Fysing Herred (Gottorp Amt), da området tilhørte Danmark.

Historie 
Skålby er første gang nævnt 1361. Stednavnet henføres til oldnordisk skāl for en skål eller til oldnordisk skāli, som betegnede hovedbygningen på en gård eller også et enestående hus på øde strækninger (sml. Skálavík på Færøerne).

Moldeneds romanske kirke stammer fra 1100-tallet og er viet til Jakob den Ældre. Kallebys landsbykirke er fra 1192. Den er viet Skt. Maria.

Arealet er præget af små skovpartier og lidt eng ved Fysing Å, ellers er området landbrugspræget. Over åen førte tidligere den såkaldte Trillingsfærge for fodgængere.

Vinding gods 
Vinding gods (på tysk: Gut Winning) blev oprettet i 1571. Hovedbygningen er fra 1671. Bygningen huser ferielejligheder og et auktionsbureau for heste.

Billeder

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Bøgslund

Bøgslund () er en landsby og kommune beliggende på gesten vest for Flensborg i det nordlige Sydslesvig og umiddelbart syd for den dansk-tyske grænse. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen er den mindste kommune efter indbyggertal i Slesvig-Flensborg kreds. Den samarbejder på administrativt plan med andre kommuner i omegnen i Skovlund kommunefællesskab (Amt Schafflund). I byen bor mange pendlere, der arbejder til dagligt i Flensborg eller Harreslev.

I kirkelig henseender hører Bøgslund under Medelby Sogn. Sognet lå i Kær Herred (Tønder Amt, Slesvig), da området tilhørte Danmark.

Byen blev første gang nævnt i 1584. Forleddet henføres til bøgetræer. Den dialektale udtale er Bögslunj. Kommunvåden viser en bog, en harve og en iskristall.

Området er præget af store hedearealer med mindre skovarealer som den fredede Bøgslund Krat, som er beliggende syd for landsyben på grænsen til kommunerne Medelby og Vesby. Her findes også en tidligere grusgrav. Under kommunen hører også Stoltbjerg (Stolzberg), hvorfra der er god udsigt over det omgivende land.

Bøgslund Krat 
Det syd for landsbyen beliggende skovområde Bøgslund Krat indgår sammen med en tilhørende grusgrav i det 23 ha store fredede område Eichenkratt und Kiesgrube südlich Böxlund (Egekrat og grusgrav syd for Bøgslund). Naturområdet strækker sig til nabokommuner Medelby og Vesby og blev fredet i december 1990.

Noter 

Byer i Kreis Slesvig-Flensborg
Byer i Slesvig-Holsten
Mike Wallace

Mike Wallace er navn på flere personer:
 Mike Wallace (journalist) – amerikansk tv-journalist
 Mike Wallace (historiker) – amerikansk historiker
 Mike Wallace (baseballspiller) – amerikansk baseballspiller
 Mike Wallace (racerkører) – amerikansk NASCAR-racerkører
 Mike Wallace (politiker) – canadisk politiker
 Mike Wallace (amerikansk fodbold-spiller) – amerikansk amerikansk fodbold-spiller
Det blå lys

Det blå lys er en skønlitterær fantasyroman af Bent Jakobsen, som er illustreret af Flemming B. Jeppesen, og som er udgivet på forlaget Gyldendal. Bogen er en del af serien Striden om natkrystallerne.

Den foregår i 1800-tallet i et sted nær Oxford i England, hvor byen Compton Basset bliver udsat for en troldeplage.

Romaner fra Danmark